ΓΡΑΠΤΗ ΕΡΩΤΗΣΗ P-0091/98 υποβολή: Ernesto Caccavale (UPE) προς την Επιτροπή (20 Iανουαρίου 1998)

Θέμα: Κατάχρηση δεσπόζουσας θέσεως εκ μέρους του Ιταλικού Ιδρύματος Ραδιοφωνίας (RAI) στον τομέα των ραδιοφωνικών εκπομπών

Σε ό,τι αφορά την πρόσφατη σύναψη συμβάσεως παροχής υπηρεσιών μεταξύ του Ιταλικού Υπουργείου Τηλεπικοινωνιών και του Ιταλικού Ιδρύματος Ραδιοφωνίας και Τηλεόρασης (RAI-Radiotelevisione Italiana), η RAI εξασφάλισε το αποκλειστικό δικαίωμα δημιουργίας κατάλληλου ραδιοφωνικού δικτύου για εθνικές εκπομπές που αφορούν μονάχα τις κοινοβουλευτικές εργασίες και τούτο χωρίς να δοθεί ευκαιρία σε άλλους φορείς που ενδιαφέρονται να παράσχουν τις ίδιες υπηρεσίες να υποβάλουν στο υπουργείο τις προσφορές τους επί τη βάσει μίας ανοικτής και διάφανης διαδικασίας για την ανάληψη συμβάσεως παροχής υπηρεσιών.

Τη ραδιοφωνική εκπομπή των κοινοβουλευτικών εργασιών στην Ιταλία ασκούσε μέχρι την 21η Νοεμβρίου 1997 ο σταθμός Radio Radicale επί τη βάσει συμβάσεως που είχε συναφθεί στις 21/11/1994 με το Υπουργείο Ταχυδρομείων και Τηλεπικοινωνιών και της οποίας η ανανέωση είχε επανειλημμένως ζητηθεί αλλά δεν είχε γίνει δεκτή.

Θα μπορούσε να εξετάσει η Επιτροπή εάν, λαμβάνοντας υπόψη τα ανωτέρω, συνίσταται κατάχρηση δεσπόζουσας θέσεως εκ μέρους του Ιταλικού Ιδρύματος Ραδιοφωνίας με στόχο την ενίσχυση μίας ήδη παγιωμένης θέσεως στην Ιταλία και την επέκτασή της στις γειτονικές ευρωπαϊκές αγορές;

Δεν θεωρεί εξάλλου η Επιτροπή ότι είναι σκόπιμο να διεξαχθεί για τις ραδιοφωνικές εκπομπές των κοινοβουλευτικών εργασιών ανοικτός διαγωνισμός σε ευρωπαϊκό επίπεδο επί τη βάσει των ισχυουσών ευρωπαϊκών ρυθμίσεων;

Θα μπορούσε επίσης να εξετάσει η Επιτροπή εάν αυτή η συμπεριφορά κατάχρησης διακυβεύει τα συμφέροντα των ανταγωνιστών στην αγορά των ραδιοφωνικών εκπομπών σε εθνικό επίπεδο καθώς και το δικαίωμα πλουραλιστικής ενημέρωσης των καταναλωτών - συνδρομητών οι οποίοι, συν τοις άλλοις, θα υποστούν επιβάρυνση στα πάγια τέλη της συνδρομής τους το όφελος της οποίας θα αποκομίσει η RAI;

Απάντηση του κ. Van Miert εξ ονόματος της Επιτροπής (17 Φεβρουαρίου 1998)

Το Αξιότιμο Μέλος στρέφει την προσοχή της Επιτροπής στο πρόβλημα του συμβιβάσιμου προς το κοινοτικό δίκαιο της σύναψης συμβάσεως παροχής υπηρεσιών μεταξύ του ιταλικού υπουργείου τηλεπικοινωνιών και του ιταλικού ιδρύματος ραδιοφωνίας και τηλεόρασης (RAI) που αποσκοπεί στη δημιουργία εκ μέρους της RAI ενός «ειδικού ραδιοφωνικού δικτύου για εκπομπές που αφορούν μόνον τις κοινοβουλευτικές εργασίες». Ειδικότερα, καλείται η Επιτροπή να εξετάσει εάν αυτό μπορεί να αποτελέσει κατάχρηση δεσπόζουσας θέσης σε βάρος ανταγωνιστών και ακροατών, το συμφέρον των οποίων θα μπορούσε να διαφυλαχθεί καλύτερα μέσω μιας υπηρεσίας που θα παρεχόταν μετά από πρόσκληση υποβολής προσφορών.

Σύμφωνα με τις πληροφορίες που διαθέτει η Επιτροπή, στις 16 Ιανουαρίου 1998, το ιταλικό υπουργικό συμβούλιο ενέκρινε νομοσχέδιο που αποσκοπούσε στο να επιτρέψει στο Radio Radicale να συνεχίσει κατά τη διάρκεια του τρέχοντος έτους τη ραδιοφωνική μετάδοση των κοινοβουλευτικών εργασιών, ενόψει της μελλοντικής μετάδοσης αυτής της υπηρεσίας μέσω μιας ανοικτής διαδικασίας.

Μετά από τις εξελίξεις αυτές, η Επιτροπή θεωρεί ότι στην παρούσα φάση δεν συντρέχει λόγος που να αιτιολογεί - εντός των χρονικών ορίων τα οποία θέτει το Αξιότιμο Μέλος - την κίνηση έρευνας σχετικά με τις ενδεχόμενες καταχρήσεις δεσπόζουσας θέσης.